KIRJALLINEN KYSYMYS E-0168/00 esittäjä(t): Alejandro Agag Longo (PPE-DE) komissiolle. Ranskalaisten rekkojen tukkimat maantiet.



Virallinen lehti nro 280 E , 03/10/2000 s. 0192 - 0192



KIRJALLINEN KYSYMYS E-0168/00 esittäjä(t): Alejandro Agag Longo (PPE-DE) komissiolle (31. tammikuuta 2000) Aihe: Ranskalaisten rekkojen tukkimat maantiet Viime vuosina olemme toistuvasti joutuneet näkemään lakkoja ja aivan äskettäin, että ranskalaiset rekat tukkivat yhteisön sisäisiä rajoja ja selvästi vahingoittivat sisämarkkinoiden toimintaa. Ei ole sattumaa, että tämä protesti tapahtuu samaan aikaan kun tiettyjä tuotteita viedään Iberian niemimaalta. Kärsimään joutuvat espanjalaiset ja portugalilaiset kuljetusyhtiöt ja muut asian kanssa tekemisissä olevat tahot, sillä Ranskan kautta kulkee ainoa tie maata pitkin muuhun yhteisöön. Voiko komissio ilmoittaa, mitä käytännön toimenpiteitä se aikoo jatkossa toteuttaa ratkaistakseen nykyisen ongelman ja estääkseen protestit, jotka toistuvat lähes joka vuosi samaan aikaan, ja mikä oli Espanjan ja Portugalin miljoonavahinkojen loppusumma? Frederik Bolkesteinin komission puolesta antama vastaus (16. maaliskuuta 2000) Arvoisa parlamentin jäsen on halunnut kiinnittää komission huomion merkittäviin taloudellisiin seuraamuksiin, joita ranskalaisten rekka-autonkuljettajien viime viikkoina rajoille asettamat tiesulut ovat aiheuttaneet yhteisön yrityksille. Komissio haluaisi tässä yhteydessä korostaa, että yhteisön oikeuden mukaisesti jäsenvaltioiden on toteutettava kaikki tarvittavat ja oikeasuhtaiset toimenpiteet tavaroiden vapaan liikkuvuuden palauttamiseksi alueellaan, kun mainitun kaltaisia tapauksia esiintyy. Mitä tulee toimiin, joita komissio voi toteuttaa, on syytä huomata, että sisämarkkinoiden toimivuudesta jäsenvaltioiden välisen tavaroiden vapaan liikkuvuuden osalta 7 päivänä joulukuuta 1998 annettu asetus (EY) N:o 2679/98(1) on antanut komissiolle mahdollisuuden puuttua nopeasti tämänkaltaiseen tilanteeseen. Asiaan puuttuminen voi ensinnäkin tarkoittaa tiedonsaantipyynnön lähettämistä jäsenvaltiolle, jonka alueella esteitä ilmenee. Komissio käytti tätä mahdollisuutta kuljettajien 10.11. tammikuuta 2000 ja 31. tammikuuta 1. helmikuuta 2000 järjestämien toimien yhteydessä. Komissio sai kullakin kerralla Ranskan viranomaisilta asetetussa kahden päivän määräajassa tietoja konfliktista sekä tiesulkujen välttämiseksi toteutetuista toimenpiteistä. Komission asiaan puuttuminen voi tapahtua myös jäsenvaltiolle osoitetun ilmoituksen muodossa, jossa sitä pyydetään toteuttamaan kaikki tarvittavat ja oikeasuhtaiset toimenpiteet komission asettamassa määräajassa tavaroiden vapaan liikkuvuuden palauttamiseksi. Komissio ei ole vielä käyttänyt tätä mahdollisuutta. Äskettäisen konfliktin osalta komissio arvioi, että tiesulkujen poistaminen rajoilta teki tämän menettelyn tarpeettomaksi. Komissio kuitenkin varaa itselleen oikeuden turvautua siihen, jos tilanne sitä edellyttää. Lopuksi komissio haluaisi korostaa, että niistä toimintamahdollisuuksista riippumatta, jotka sillä on asetuksen (EY) N:o 2679/98 puitteissa, sen asiana ei ole puuttua jäsenvaltioiden sellaisten yhteiskunnallisten ongelmien käsittelyyn, joiden seurauksena voi olla samankaltaisia toimia kuin ne, jotka olivat alkusyynä parlamentin jäsenen mainitsemille esteille. (1) EYVL L 337, 12.12.1998.